Superà duas giadas il destin

Da Silvia Buscher

L'avegnir dad Ursina Greuter era empermettent, cura ch'ella è vegnida tutgada sco d'in chametg giu dal tschiel blau. Ina sanganada en il magugl dal culiez ha chaschunà sur notg ina paraplegia. Ma quai n'ha betg franà ella. Entaifer paucs onns è ella daventada ina da quellas sportistas en sutga cun rodas che ha gì il pli grond success en l'entir mund. Oz na vegn Ursina Greuter betg mo admirada per sias medaglias e ses records, mabain surtut er per la moda e maniera co ch'ella ha surmuntà las situaziuns fitg difficilas en sia vita.

Ils 6 da zercladur 1986. Ina dunna giuvna ed attractiva accumpagnada da ses ami va da stgala si en in restaurant. En la vita dad Ursina Greuter pudess pauc esser meglier. La spezialista da marketing da 24 onns lavura sco promotura da sport tar la firma Swatch e po uschia cumbinar il duair cun il plaschair. Pertge ch'il sport è ina passiun da la figlia d'in medi da Gurbrü, nua ch'ella è creschida si ensemen cun trais frars sco ina matta da purs. Lezza saira da stad vul ella giudair in per uras plaschaivlas cun ses amis. Els auzan ils magiels per far viva ma els na resunan betg. Tuttenina va ina dolur nunditga tras il corp dad Ursina. Ella dat ensemen, cupitga da la vart e na po betg pli discurrer. Sin via al proxim ospital na senta ella nagut pli vi da l'entir corp. “Tut vegn bun, - sajas ruassaivla”, di insatgi sin la staziun d'urgenza. Ma Ursina Greuter senta ch'insatge sgarschaivel è capità. La visita è curta; ella survegn calmativs; la sien duai guarir tut. L'autra damaun sto Ursina Greuter dentant vegnir transportada cun glisch blaua a l'Inselspital da Berna. Diagnosa: ina sanganada en il magugl dal culiez, a l'autezza dal 6avel e 7avel spinal. Suenter l'emprima operaziun sa dasda ella anc adina paralisada fin il culiez. In'ulteriura sanganada pretenda ina segunda operaziun. Ursina Greuter na crai betg pli da pudair surviver. Ma ella sa restabilescha: anc en la sala da sa svegliar po ella puspè mover domadus bratschs e mauns, resta dentant paralisada.

Carriera da sport en la sutga cun rodas 
La giuvna paraplegicra vegn transferida per la reabilitaziun en il Center dals paraplegichers a Basilea. Là inscuntra ella, fitg irritant per la Bernaisa desperada, umans giuvens en la sutga cun rodas che rin e fan spass. Ma prest vesa Ursina Greuter tge ch'ils auters èn tut abels da far ed engira: “Jau vegn a mussar a tuts”. La decisiun n'è betg exprimida, ma francada profundamain en il chau. Sia pazienza e capacitad d'emprender, sia ambiziun e cundiziun furman la basa per ina carriera da sport unica. Trais onns suenter il grev accident gudogna Ursina Greuter sia emprima medaglia al campiunadi svizzer. Ella intensivescha il trenament e daventa adina pli ferma. En 1994 fa ella part da la squadra naziunala. I suonda l' emprim record mundial e la selecziun per ils Paralimpics 1996 ad Atlanta (USA), nua ch'ella cuntanscha sco davosa en il mezfinal gist anc il final da la cursa da 400 meters - per gudagnar quel il di suenter cun in nov record mundial.A l’emprima medaglia d'aur olimpica vegnan vitiers anc duas da bronz. Suenter cumenza per Ursina Greuter in veritabel sgol en grondas autezzas. Al campiunadi mundial1998 gudogna ella aur e duas giadas bronz e realisescha en passond records mundials sur tschintg differentas distanzas.

Ina scuverta terribla 
Da Nadal notg il medem onn scuvra ella il bot en il sain suenter avair fatg la duscha. Sco marva stat ella airi - e realisescha il segund culp dal destin nunmisericordaivel. La diagnosa da cancer vegn confermada ed il tumor malign prest allontanà. Ma trais dis pli tard sto Ursina Greuter laschar far in'operaziun radicala cun ulteriura allontanaziun dals nufs Iimfatics. Quai è definitiv memia bler. Tut exausta croda la tetraplegicra en ina rusna da decuraschament. Ma i dat umans che stendan ina ferma rait: geniturs e fragliuns, amis e surtut ses partenari Thomas Moser. Ensemen sustegnan ed accumpognan els Ursina Greuter, gidan ella a chattar la via or da la depressiun psichica e fisica. Ed ella sezza, purtada d'ina voluntad da viver immensa, survegn suenter la chemoterapia nova speranza per in comeback cun success. Incredibel: la primavaira 2000 sa preschenta Ursina Greuter puspè cun in nov record mundial e prenda in per mais pli tard part als Paralimpics a Sydney - ed annunzia era là la victoria da la vita. Ella sa qualifitgescha, plitost nunspetgadamain, per il final sur 800 meters e na sa betg, tge che succeda. Avant il culp da partenza guarda ella sin las tribunas enormas e fullanadas; ella sa regorda co ch' ella era avant in onn a l'ospital anc senza forza e senza chavels. Betg cun ils musculs, ma cun il chau ed il cor gudogna ella en questa cursa la medaglia da bronz - sia pli bella e custaivla medaglia. I dueva vegnir anc meglier. Animada dal success gudogna Ursina Greuter anc argient ed aur e daventa il numer 1 da la delegaziun svizra. Entant ch'ella giauda muments da ventira nundescrivibla, sfruschan persunas d'ordaifer ils egls: l'istorgia dal return grondius en il ravugl dals megliers sportists è sco ina paraula.

Il cumbat cuntinuescha 
La prestaziun impressiunanta en l'Australia è a medem temp in punct final. Tegnend quint dal sforz fisic e da novas prioritads sa decida Ursina Greuter da smetter cun il sport d'elita. Ella brama per ina famiglia ed uffants, per normalitad insumma. Ma sco sche tut quai ch'ella ha stuì far tras fin uss na fiss betg gia stà ina pretaisa sgarschaivla, vesan ils medis a la fin dal 2002 pitschnas sumbrivas sin ses lom. Ils emprims resultats fan speranza, ma quella sa sminuescha puspè suenter ulteriuras examinaziuns. Po Ursina Greuter, la sportista endinada, gudagnar era questa giada il cumbat cunter ina nova malsogna perfida? “Jau stoss cumbatter sco fin uss”, di ella plain curaschi e senza amarezza. Ins senta sia ferma voluntad da cumbatter vinavant per las bellas varts da la vita. En quest cumbat la vegn a gidar er ina nova activitad professiunala. Dapi insaquants mais lavura Ursina Greuter per la partiziun Sport en sutga cun rodas da l'Associaziun svizra dals paraplegichers. Ensemen cun Heinz Frei s'occupa ella da giuvenils en sutga cun rodas che han ambiziuns sportivas. Els pon en tuts reguards emprender fitg bler da lur assistenta buntadaivla e versada.